CELEX: C2005/155/19
Language: et
Date: 2005-06-25 00:00:00
Title: Kohtuasi C-193/05: Euroopa Ühenduste Komisjoni 29. aprilli 2005. aasta hagi Luksemburgi Suurhertsogiriigi vastu

25.6.2005   
            
            
               ET
            
            
               Euroopa Liidu Teataja
            
            
               C 155/10
            
         Euroopa Ühenduste Komisjoni 29. aprilli 2005. aasta hagi Luksemburgi Suurhertsogiriigi vastu
   (Kohtuasi C-193/05)
   (2005/C 155/19)
   Kohtumenetluse keel: prantsuse
   Euroopa Ühenduste Komisjon esitas 29. aprillil 2005 Euroopa Ühenduste Kohtule hagi Luksemburgi Suurhertsogiriigi vastu. Hageja esindajad on D. Maidani ja H. Støvlbæk, kohtudokumentide kättetoimetamise aadress Luxembourgis.
   Komisjon palub Euroopa Kohtul:
   
               1)
            
            
               tuvastada, et kehtestades päritolumaa kutsenimetuse all tegutsemiseks nõuded keeleoskuse kohta, keelustades registreeritud aadressi teenuse pakkumise ja kohustades igal aastal uuesti esitama päritoluliikmesriigi advokaadi tunnistust, on Luksemburgi Suurhertsogiriik rikkunud Euroopa Parlamendi ja nõukogu 16. veebruari 1998. aasta direktiivist 98/5/EÜ, millega hõlbustatakse alalist tegutsemist advokaadi kutsealal muus liikmesriigis kui see, kus omandati kutsekvalifikatsioon (1), eriti selle artiklitest 2,3 ja 5 tulenevaid kohustusi;
            
         
               2)
            
            
               jätta kohtukulud Luksemburgi Suurhertsogiriigi kanda.
            
         Õiguslikud alused ja peamised argumendid
   Euroopast pärit advokaadi advokatuuri liikmeks vastuvõtmise eeltingimusena keeleoskuse kontrolli kehtestamine on vastuolus direktiivi üldise eesmärgiga, milleks on hõlbustada alalist tegevust advokaadi kutsealal muus liikmesriigis kui see, kus omandati kutsekvalifikatsioon ja on vastuolus eriti selle direktiivi artikli 3 lõikega 2, mille kohaselt vastuvõttev liikmesriik registreerib advokaadi “tunnistuse esitamisel, mis tõendab tema registreerimist päritoluliikmesriigi pädevas asutuses”.
   Registreeritud aadressi teenuse pakkumise keeld on vastuolus artikli 5 lõikega 1, mille kohaselt Euroopa advokaat “tegeleb sama kutsetegevusega, mis vastuvõtvas liikmesriigis kasutatava vastava kutsenimetuse alusel tegutsev advokaat”.
   Oma vastuses põhjendatud arvamusele teatab Luksemburgi valitsus, et on arvesse võtnud komisjoni argumendi, mille kohaselt iga-aastane päritoluliikmesriigi pädeva asutuse poolt väljaantud advokaadi tunnistuse esitamise nõue on direktiivi sätete kohaselt põhjendamatu halduskoormus.
   Siiski leiab komisjon, et 13. novembri 2002. aasta seaduse, millega direktiiv 98/5 võetakse Luksemburgi siseriiklikku õigusesse üle, tekst sisaldab tänaseni seda nõuet, mis põhjendatud arvamuses märgitud põhjustel on direktiiviga vastuolus.
   
      (1)  EÜT L 77, 14.3.1998, lk 36.